E 1926, J. R. R. Tolkien a echuas treiñ ar meurgan e saozneg bremañ, rak kelenner e oa war ar saozneg e skol-veur Leeds. E 1936 e tistagas ur brezegenn anvet Beowulf: The Monsters and the Critics hag a lakas al lenneien hag ar skolveuridi da gaout ur sell all war ar varzhoneg. A-raok ne veze studiet nemet gant yezhoniourien pe istorourien. Tolkien, eñ, en doa studiet Beowulf evel un oberenn lennegel. N’eo bet embannet e droidigezh klok eus Beowulf e saozneg modern nemet e 2014. Troidigezhioù all a oa bet avat, evel da skouer gant ar barzh iwerzhonat Seamus Heaney. Awenet eo bet Tolkien gant ar meurgan-se evit lodennoù zo eus e oberenn The Lord of the Rings.